*****

ΚΑΝΟΝΙΣΜΟΣ (ΕΟΚ) αριθ. 2731/85 ΤΟΥ ΣΥΜΒΟΥΛΙΟΥ

της 27ης Σεπτεμβρίου 1985

για την προσωρινή και ολοκληρωτική αναστολή των αυτόνομων δασμών του Κοινού Δασμολογίου για ορισμένα προϊόντα των διακρίσεων ex 29.04 Α ΙΙΙ α), ex 39.02 Γ Ι α) και ex 39.02 Γ Ι β), και για την τροποποίηση, όσον αφορά ορισμένα μονολιθικά ολοκληρωμένα κυκλώματα της διάκρισης ex 85.21 Δ ΙΙ, του κανονισμού (ΕΟΚ) αριθ. 1736/85 περί προσωρινής αναστολής των αυτόνομων δασμών του Κοινού Δασμολογίου για έναν ορισμένο αριθμό βιομηχανικών προϊόντων

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 28,

Εκτιμώντας:

ότι η εντός της Κοινότητας παραγωγή των προϊόντων που αναφέρονται στον παρόντα κανονισμό είναι σήμερα ανεπαρκής και ότι οι παραγωγοί δεν μπορούν, συνεπώς, να ανταποκριθούν στις ανάγκες των βιομηχανιών που τα χρησιμοποιούν·

ότι το συμφέρον της Κοινότητας είναι να αναστείλει ολοκληρωτικά τους αυτόνομους δασμούς του Κοινού Δασμολογίου για τα εν λόγω προϊόντα·

ότι, λαμβάνοντας υπόψη τις δυσχέρειες που παρουσιάζει η ακριβής εκτίμηση της εξέλιξης της οικονομικής κατάστασης στους σχετικούς τομείς, κατά το προσεχές μέλλον, ενδείκνυται να ληφθεί αυτό το μέτρο αναστολής της κοινοτικής παραγωγής·

ότι οι αυτόνομοι δασμοί του Κοινού Δασμολογίου για ορισμένα μονολιθικά ολοκληρωμένα κυκλώματα έχουν ανασταλεί από 1ης Ιουλίου έως 31 Δεκεμβρίου 1985 από τον κανονισμό (ΕΟΚ) αριθ. 1736/85 (1)·

ότι κρίθηκε σκόπιμο να αντικατασταθεί η περιγραφή των εμπορευμάτων από μια επακριβέστερη περιγραφή,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Από την 1η Οκτωβρίου έως τις 31 Δεκεμβρίου 1985, οι αυτόνομοι δασμοί του Κοινού Δασμολογίου αναστέλλονται ολοκληρωτικά για τα εξής προϊόντα:

1.2 // ex 29.04 Α ΙΙΙ α) // 2-μεθυλοπροπανιο-2-όλη (τεταρτοταγής βουτυλική αλκοόλη) καθαρότητος κατά βάρος τουλάχιστον 90 % και όχι μεγαλυτέρας του 96 % // ex 39.02 Γ Ι α) // πολυαιθυλένιο με μία από τις μορφές που αναφέρονται στη σημείωση 3 στοιχείο β) του κεφαλαίου 39, πυκνότητας τουλάχιστον 0,945 και όχι μεταλυτέρας του 0,985 που προορίζεται για την κατασκευή ταινιών γραφομηχανής ή παρομοίων ταινιών (α) // ex 39.02 Γ Ι β) // διαφανής ταινία εκ πολυαιθυλενίου, η οποία σχίζεται κατά μήκος εις δύο όταν εκτείνεται καθέτως, πυκνότητος τουλάχιστον 0,925 και βάρους ανά m2 όχι ολιγώτερον από 7 g και όχι πλέον των 19 g που προορίζεται για την κατασκευή ταινιών γραφομηχανής ή παρομοίων ταινιών (α)

(α) Ο έλεγχος χρήσης αυτού του ειδικού προορισμού γίνεται κατ' εφαρμογή των σχετικών κοινοτικών διατάξεων που έχουν εκδοθεί.

Άρθρο 2

Για την περίοδο από 1ης Οκτωβρίου έως 31 Δεκεμβρίου 1985, η περιγραφή των μονολιθικών ολοκληρωμένων κυκλωμάτων που αναγράφεται στη σελίδα 23 της Επίσημης Εφημερίδας στην οποία δημοσιεύτηκε ο κανονισμός (ΕΟΚ) αριθ. 1736/85 και που περιλαμβάνει στην πρώτη της περίπτωση τα διακριτικά σήματα MCM 68590, AM 7990, 8001, 8003, 82586 τροποποιείται ως εξής:

η διατύπωση

«θήκης της οποίας οι εξωτερικές διαστάσεις δεν υπερβαίνουν τα 16 x 53 χιλιοστά»,

αντικαθίσταται από την διατύπωση

«θήκης της οποίας οι εξωτερικές διαστάσεις δεν υπερβαίνουν τα 16 x 63 χιλιοστά».

Άρθρο 3

Ο παρών κανονισμός αρχίζει να ισχύει από την 1η Οκτωβρίου 1985.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 27 Σεπτεμβρίου 1985.

Για το Συμβούλιο

Ο Πρόεδρος

R. STEICHEN

(1) ΕΕ αριθ. L 170 της 1. 7. 1985, σ. 1.